Na konci roka 2020 bola uzavretá dohoda o obchode a spolupráci so Spojeným kráľovstvom. Nezostal tak dostatok času na ukončenie konzultácií medzi EÚ a Spojeným kráľovstvom o rybolovných kvótach na rok 2021. Aj konzultácie medzi Spojeným kráľovstvom, Nórskom a EÚ a medzi EÚ a Nórskom boli náročné a v čase prijatia tohto politického vyhlásenia sa ešte neskončili. Až do dosiahnutia dohody o spoločne využívaných populáciách boli na obdobie do 31. marca 2021 stanovené dočasné TAC na základe vedeckých odporúčaní. Neskôr boli predĺžené do 31. júla 2021, zatiaľ čo závery ďalších konzultácií (EÚ – Spojené kráľovstvo – Nórsko, EÚ – Nórsko, pobrežné štáty) sa zapracovali do nariadenia o TAC na celý rok. Pri niektorých populáciách s osobitnými okolnosťami [odporúčanie nulového TAC, zmiešaný rybolov a blokačné situácie, keď sa dostupná kvóta pre istý druh vyčerpá (oveľa) skôr ako kvóty pre iné druhy lovené spolu s týmto druhom pri zmiešanom rybolove] sa pokiaľ to bolo možné a v súlade s požiadavkami uplatniteľných právnych predpisov EÚ dodržali vedecké odporúčania. Ďalšie výnimky z tohto prístupu sa týkajú sezónnosti rybolovu, najmä pokiaľ ide o pelagické populácie. Od roku 2020 sa zaviedli aj príslušné nápravné opatrenia požadované v rámci viacročných plánov (napr. pre populácie tresky škvrnitej a tresky merlang v Keltskom mori).

V prípade populácií, s ktorými hospodári iba EÚ v Atlantiku, Baltskom mori a Skagerraku/Kattegate, sa dosiahol značný pokrok prijatím rybolovných možností na rok 2021. Celkový povolený výlov (TAC) pre všetky populácie rýb s výnimkou sleďa atlantického v západnej oblasti Baltského mora bol v súlade s odporúčaním týkajúcim sa MSY stanovený na úrovni MSY. EÚ tu v súlade s viacročným plánom pre Baltské more (MAP) zaviedla veľmi prísne opatrenia. Medzinárodná rada pre výskum mora (ICES) nevydala odporúčanie týkajúce sa maximálneho udržateľného výnosu pre dva TAC, ktoré boli predtým stanovené na úrovni MSY (merlúza južná v severovýchodnom Atlantiku a losos atlantický v Baltskom mori), takže tieto populácie nie sú do tohtoročnej analýzy zahrnuté.

Kontrola a presadzovanie sú naďalej náročné. Prvé výsledky auditov, ktoré začala Komisia v roku 2020, ukazujú, že členské štáty, za ktoré boli vypracované správy z auditov, neprijali opatrenia potrebné na zabezpečenie kontroly a presadzovania tejto povinnosti a že dochádza k odhadzovaniu veľkého množstva úlovkov, ktoré nie sú zdokumentované. Potvrdzujú to aj ďalšie správy vrátane troch hodnotení súladu vykonaných Európskou agentúrou pre kontrolu rybárstva (EFCA). Komisia zvažuje možné alternatívy krokov, ktoré by mohla prijať na základe výsledkov auditov.

Počet plavidiel vo flotile EÚ naďalej klesá. V registri flotily EÚ (bez najvzdialenejších regiónov) bolo uvedených 70 756 plavidiel, čo predstavuje zníženie o 0,4 %. Kapacita flotily EÚ je z hľadiska hrubej priestornosti plavidiel a výkonu používaných motorov celkovo stále nižšia ako stropy rybolovnej kapacity stanovené v nariadení o spoločnej rybárskej politike (SRP), ale kapacita niektorých národných flotíl, a to najmä v Stredozemnom mori a Čiernom mori, sa k týmto stropom veľmi blíži. Komisia bude túto situáciu naďalej pozorne monitorovať vzhľadom na to, že došlo k miernemu zvýšeniu hrubej priestornosti plavidiel a výkonu používaných motorov a sú tu obavy, že uvádzaný výkon motora častokrát nezodpovedá skutočnosti . Analýzou rovnováhy medzi rybolovnou kapacitou a rybolovnými možnosťami sa zistilo, že vo všetkých morských oblastiach pravdepodobne značný počet segmentov flotily nie je v rovnováhe s rybolovnými možnosťami. V roku 2018 nebolo za celú flotilu EÚ zo 182 posudzovaných segmentov flotily 145 segmentov v rovnováhe podľa jedného z kľúčových biologických ukazovateľov (ukazovateľ udržateľného rybolovu). Pokiaľ ide o segmenty so zistenou nadmernou štrukturálnou kapacitou, Komisia pripomenula členským štátom ich povinnosť vypracovať akčný plán.

V severovýchodnej oblasti Atlantiku (iba vo vodách EÚ) sa biomasa od roku 2007 všeobecne zvýšila a v prípade úplne posudzovaných populácií bola v roku 2019 v priemere približne o 35 % vyššia ako v roku 2003. Pokiaľ ide o Stredozemné more a Čierne more, biomasa od roku 2015 narástla.

V Stredozemnom mori a Čiernom mori klesol ukazovateľ miery rybolovnej úmrtnosti približne na 2,1. Hoci je to stále viac ako dvojnásobok nad udržateľnou úrovňou, došlo k miernemu zlepšeniu. Treba pokračovať v intenzívnom úsilí o ochranu, a to najmä vykonávaním viacročného plánu pre západné Stredozemie a vyhlásenia MedFish4Ever a vyhlásenia zo Sofie. Vplyv opatrení v oblasti riadenia prijatých v rokoch 2019 a 2020 sa prejaví v údajoch nasledujúceho roka, pretože monitorovacie ukazovatele sa vzťahujú na obdobie do roku 2018.

Komisia víta zvýšené zameranie členských štátov na projekty týkajúce sa zlepšenia techník selektívneho rybolovu s cieľom čo najviac obmedziť a eliminovať nechcené úlovky. Členské štáty na konci roka 2020 vybrali 4 110 prevádzok, pre ktoré boli z ENRF vyčlenené prostriedky v celkovej výške 147,4 milióna EUR (v predošlom roku to bolo 2 957 prevádzok, pre ktoré boli vyčlenené prostriedky vo výške EUR). Podobné projekty sa financovali aj v rámci programu Horizont 2020. Ako však poznamenal Vedecký, technický a hospodársky výbor pre rybárstvo (STECF), selektívnosť sa v prípade niektorých druhov rybolovu stále nezlepšila. Hoci je využívanie selektívnejších výstrojov na vzostupe, ide aj naďalej o pomalý proces a prechod od testovania selektívneho výstroja k zavedeniu do právnych predpisov je naďalej zdĺhavý. V súlade so stratégiou EÚ v oblasti biodiverzity do roku 2030 musia členské štáty vyvinúť ďalšie úsilie na zníženie počtu nechcených úlovkov, a to najmä zlepšením techník selektívneho rybolovu. Európsky námorný, rybolovný a akvakultúrny fond (ENRAF) môže takéto investície podporiť.

5.Hlavné myšlienky a smerovania týkajúce sa návrhov rybolovných možností na rok 2022

5.1Kľúčové kroky pri stanovení rybolovných možností na rok 2022

Komisia bude pri svojich návrhoch vychádzať z vedeckých odporúčaní rady ICES týkajúcich sa úlovkov uverejnených v máji/júni a čiastočne aktualizovaných po jesenných prieskumoch na mori. Odporúčania týkajúce sa veľkých pelagických populácií budú vydané v septembri a vedecké odporúčania výboru STECF pre Stredozemné more/Čierne more na jeseň. Komisia začlení do svojich prvých návrhov čo najviac populácií.

Komisia vyzýva členské štáty a zainteresované strany, aby zohľadnili vedecké odporúčania hneď, ako budú verejne dostupné. Zainteresované strany môžu poskytovať odporúčania aj prostredníctvom poradných rád a vnútroštátnych orgánov.

V prípade populácií, s ktorými EÚ hospodári spolu s medzinárodnými partnermi, a rybolovných možností, ku ktorým budú vedecké odporúčania dostupné až neskôr počas roka, budú rybolovné možnosti v návrhoch tak ako doposiaľ stanovené ako pro memoria. Touto formou sa budú riešiť aj možnosti pre populácie, s ktorými sa hospodári spolu so Spojeným kráľovstvom a so Spojeným kráľovstvom a Nórskom, a to v závislosti od času uskutočnenia a výsledku týchto konzultácií.

Formu odporúčaní a čas ich poskytnutia však môžu ovplyvniť dôsledky pandémie COVID-19 na poskytovanie vedeckých odporúčaní a kontinuitu predkladania údajov.

Hlavnou tohtoročnou novinkou je skutočnosť, že o veľkej väčšine populácií Atlantiku a Severného mora už nebude na základe dohody o obchode a spolupráci rozhodovať výlučne EÚ.

Snaha o dosiahnutie vysokej úrovne zosúladenia rybolovných možností a súvisiacich opatrení s medzinárodnými partnermi s vysokými normami udržateľnosti bude vzhľadom na silné vzájomné prepojenia medzi flotilami v dotknutých vodách kľúčom k zabezpečeniu udržateľného využívania zdrojov a vytvoreniu rovnakých podmienok pre toto odvetvie v EÚ.

Dohodou o obchode a spolupráci sa poskytuje silný základ pre udržateľné hospodárenie s populáciami rýb. EÚ sa bude snažiť túto ambíciu realizovať pri konzultáciách o rybolovných možnostiach a prostredníctvom osobitného výboru pre rybolov vytvoreného na základe dohody o obchode a spolupráci. Vykonávanie dohody o obchode a spolupráci sa bude riadiť stanoviskami EÚ v osobitnom výbore, okrem iného pri vypracúvaní usmernení do 1. júla 2021, ktoré treba dodržiavať pri určovaní dočasných TAC pre „osobitné populácie“, t. j. populácie, pre ktoré rada ICES odporúča nulový TAC, populácie ulovené pri zmiešanom rybolove, ak je daná alebo iná populácia v tom istom rybolove zraniteľná, alebo iné populácie, ktoré si podľa strán vyžadujú osobitné zaobchádzanie.

Konzultácie so Spojeným kráľovstvom a s Nórskom sa uskutočnia v období od septembra do novembra, aby sa uzavreli pred decembrovým zasadnutím Rady, pričom Komisia dúfa, že výsledky začlení do nariadenia o TAC na rok 2022. Ak by sa so Spojeným kráľovstvom nedosiahla dohoda do 20. decembra 2021, v dohode o obchode a spolupráci sa stanovuje, aby každá strana určila dočasné TAC uplatňované od 1. januára na úrovni, ktorú odporúča rada ICES, pričom TAC pre osobitné populácie sa stanovia v súlade s usmerneniami, ktoré má osobitný výbor pre rybolov prijať do 1. júla 2021.

Komisia plánuje prijať štyri návrhy o rybolovných možnostiach na rok 2022, o ktorých sa bude diskutovať na samostatných zasadnutiach Rady (pozri harmonogram na konci tohto oznámenia).

5.2Ciele rybolovných možností na rok 2022

Pokiaľ ide o populácie v Baltskom mori, Skagerraku/Kattegate a juhozápadných vodách, kde o hospodárení stále rozhoduje výlučne EÚ, návrh Komisie sa zameria na ďalšie udržanie/zníženie rybolovnej úmrtnosti v súlade s MSY pre populácie posudzované na základe MSY a na úplnú realizáciu plánov hospodárenia, ktoré stanovujú rozpätia úmrtnosti v súvislosti s MSY.

Komisia navrhne používať buď hodnotu MSY, alebo rozsah MSY, ktoré uviedla rada ICES, pokiaľ je vo viacročných plánoch uvedená možnosť takejto flexibility . Horný rozsah hodnôt MSY sa môže používať na navrhnutie TAC pre zdravé populácie pod podmienkou, že podľa vedeckých odporúčaní je to potrebné na dosiahnutie cieľov viacročných plánov zmiešaného rybolovu . Ďalším cieľom bude obnova cieľových populácií, pre ktoré rada ICES neodporúča žiadne úlovky, a to pomocou nápravných opatrení v rámci viacročných plánov. Ďalšia pozornosť sa bude venovať tomu, aby sa pre tieto populácie čo najskôr získalo úplné vedecké hodnotenie MSY.

V súvislosti s povinnosťou vylodiť úlovky sa v prípade potreby z odporúčaní výboru STECF odpočítajú výnimky de minimis alebo výnimky z dôvodu vysokej miery prežitia. Komisia vyhodnotí aj pokrok členských štátov dosiahnutý pri vykonávaní súčasných opatrení na znižovanie vedľajších úlovkov.

Pokiaľ ide o Stredozemné more a Čierne more, návrh nariadenia o rybolovných možnostiach sa zameria na ďalšie vykonávanie viacročného plánu pre západné Stredozemie vrátane ďalších znižovaní s cieľom dosiahnuť MSY najneskôr do januára 2025. Bude sa týkať opatrení komisie GFCM rozširujúcich tie, ktoré sú už v platnosti, a bude zahŕňať ďalšie opatrenia prijaté na 44. výročnom zasadnutí komisie GFCM. Jadranské more bude poprednou súčasťou rybolovných možností v roku 2022.

Pokiaľ ide o spoločné zdroje a populácie, ktoré využívajú aj tretie krajiny, Komisia bude s týmito tretími krajinami v mene EÚ spolupracovať na zabezpečení ambicióznych udržateľných rybolovných kvót v rámci príslušných medzinárodných nástrojov (dohoda o obchode a spolupráci, dohoda medzi EÚ a Nórskom z roku 1980 , budúce dohody medzi EÚ a Spojeným kráľovstvom a Nórskom, Dohovor Organizácie Spojených národov o morskom práve).

Pokiaľ ide o populácie. s ktorými hospodári RFMO, Komisia navrhne rybolovné možnosti na základe rozhodnutí RFMO. Hlavnými cieľmi účasti EÚ v RFMO sú presadzovanie zachovania populácií rýb a udržateľného hospodárenia s nimi, vedecké rozhodnutia a posilňovanie výkonnosti RFMO.

Celkovo možno povedať, že hoci je zlý stav niektorých populácií výsledkom aj iných faktorov, ktoré je potrebné riešiť, ako sú zmena klímy a znečistenie, rybolovný tlak je potrebné naďalej znižovať. Komisia spolu s vedcami ďalej urýchli prácu o vplyvoch rybolovu na ekosystém s cieľom zahrnúť tieto faktory do riadenia rybárstva.